**קארל נהאמר** (בגרמנית: **Karl Nehammer**; נולד ב-18 באוקטובר 1972) הוא פוליטיקאי אוסטרי ממפלגת העם האוסטרית (ÖVP) אשר מכהן כקנצלר אוסטריה מאז 6 בדצמבר 2021. עד מינויו כקנצלר כיהן כשר הפנים מ-2020 עד 2021, כמזכיר כללי של מפלגת העם מ-2018 עד 2020, והיה חבר במועצה הלאומית מ-2017 עד 2020.

ביוגרפיה
--------

נהאמר גדל בווינה, וסיים את לימודיו ב-1992. את שירותו בצבא אוסטריה סיים ב-1997 עת השתחרר כאובר-לויטננט (סגן). לאחר מכן עבד כמאמן הדרכה לקציני מידע במשרד הפדרלי להגנה לאומית וכמאמן לתקשורת אסטרטגית עבור מוסדות שונים ובהם המכון לקידום מקצוע (BFI) והאקדמיה הפוליטית של מפלגת העם האוסטרית. בשנת 2012 סיים קורס אוניברסיטאי בן שנתיים בתקשורת פוליטית באוניברסיטת דנובה קרמס וסיים תואר שני.

### קריירה פוליטית

נהאמר הפך לפעיל במפלגת העם האוסטרית לאחר שחרור מהצבא, והיה בעל תפקידים שונים במפלגה החל מ-2007. באוקטובר 2015 התמנה לסגן מזכ"ל של הסתדרות העובדים של מפלגת העם. בבחירות הפדרליות של 2017 נבחר לפרלמנט כנציג וינה, ובנובמבר אותה השנה הפך לסגן ראש הסיעה בפרלמנט.

בבחירות 2019 היה מקום 5 ברשימת מפלגת העם בבחירות של מחוז וינה ומקום 11 ברשימה הפדרלית.

### שר הפנים

נהאמר הושבע כשר הפנים ב-7 בינואר 2020 בממשלת קורץ השנייה. במהלך כהונתו, התרחש פיגוע הירי בווינה (2020). הוא היה אחד משלושה מנהלי משברים ציבוריים במהלך מגפת הקורונה באוסטריה שהוביל את מדיניות אכיפת הסגרים וההגבלות. הוא נחשב לתומך נלהב של מדיניות הפליטים של סבסטיאן קורץ.

נהאמר הוביל את תגובת הממשלה בעקבות הפיגוע בווינה בשנת 2020. הוא תיאר את התוקף כ"טרוריסט אסלאמיסטי" ואוהד המדינה האסלאמית והודה ששירותי הביון שהוא אחראי להם לא הצליחו להעביר מידע שיכול היה למנוע את הפיגוע. אשתו וילדיו של נהאמר קיבלו הגנה משטרתית כתוצאה מאיומי מוות שהתקבלו לאחר הפיגוע. כלקח מכשלי המודיעין הוא הורה לפרק את המשרד הפדרלי להגנת החוקה ומלחמה בטרור ולהקים במקומו את המינהל לביטחון המדינה ושירותי מודיעין. בנובמבר 2021 ערך ביקור רשמי בישראל, במהלכו ביקר ביד ושם פגש את השר לביטחון פנים עמר בר־לב.

### קנצלר אוסטריה

ב-2 בדצמבר 2021, קנצלר אוסטריה לשעבר סבסטיאן קורץ הודיע כי יתפטר מכל תפקידיו ויפרוש מחייו הפוליטיים. זמן קצר לאחר מכן, ממלא מקום הקנצלר אלכסנדר שלנברג הודיע כי יתפטר מתפקידו לטובת מנהיג ה-ÖVP החדש לאחר שייבחר אחד. ב-3 בדצמבר מונה נהאמר פה אחד כמנהיג מפלגת העם על ידי ועדת המפלגה הפדרלית ומתוקף זאת הוצע לתפקיד קנצלר. הוא הושבע על ידי הנשיא אלכסנדר ואן דר בלן ב-6 בדצמבר. באמצע יולי 2022 הגיע לביקור בישראל בראש משלחת שרים, ביקורו השני בארץ והראשון בתור קנצלר. במהלכו, ביקר שוב ביד ושם.

במהלך כהונתו עוגנה בחוקה הזכות להשתמש בכסף מזומן.

### חיים אישיים

נהאמר נשוי לקתרינה ויש להם שני ילדים.

קישורים חיצוניים
----------------

ויקישיתוף מדיה וקבצים בנושא **קארל נהאמר** בוויקישיתוף
* 

* אתר האינטרנט הרשמי של קארל נהאמר
* קארל נהאמר, ברשת החברתית פייסבוק

* קארל נהאמר, ברשת החברתית אקס (טוויטר)

* קארל נהאמר, ברשת החברתית אינסטגרם

הערות שוליים
------------

1. ↑  "Karl Nehammer, MSc". *National Council* (בגרמנית). נבדק ב-3 בדצמבר 2021. `{{cite web}}`:  (עזרה)
2. ↑  "Karl Nehammer, MSc". *Meine Abgeordneten* (בגרמנית). נבדק ב-8 בינואר 2020. `{{cite web}}`:  (עזרה)
3. ↑  חדשות (2020-11-02). "שר הפנים האוסטרי: מתנהל מצוד אחר המחבלים, הם חמושים ומסוכנים". *Ynet*. נבדק ב-2021-12-07.
4. ↑  השר לביטחון הפנים בר-לב חתם על מסמך הצהרת כוונות עם מקבילו האוסטרי, באתר www.maariv.co.il
5. ↑  סוף הדרך של "ילד הפלא": קנצלר אוסטריה לשעבר קורץ פורש מהפוליטיקה - וואלה! חדשות, באתר וואלה!, ‏2021-12-02
6. ↑  "השלישי בתוך חודשיים: קנצלר חדש נכנס לתפקידו באוסטריה". *הארץ*. נבדק ב-2021-12-07.
7. ↑  Yossi Lempkowicz, Austrian Chancellor Karl Nehammer visits Yad Vashem, EJP, ‏2022-07-12 (באנגלית)
8. ↑  אוני, אסף (2023-08-14). "ללא הגבלת זמן: אוסטריה תעגן בחוקה את הזכות לשימוש במזומן". *גלובס*. נבדק ב-2023-10-25.

|  |  |
| --- | --- |
| בקרת זהויות עריכת הנתון בוויקינתונים | 
* GND: 1174816368
* ISNI: 0000 0005 0076 7356
* LCCN: no2019153896
* VIAF: 70154741625953110002
* WorldCat: viaf-70154741625953110002

 |